Rolene vra gebede vir niggie se man ná operasie | Netwerk24
Deur Ané van Zyl 14 Augustus 2020 06:00
Rolene se niggie Corlé Janse van Vuuren, se man, Johan Janse van Vuuren (34), het Woensdag 'n sesvoudige hartomleidingsoperasie in 'n hospitaal in Pretoria ondergaan.
Rolene Straus, voormalige Mej. Wêreld. Foto: Instagram/Rolene Strauss
"Hy is nog in die waakeenheid," het Strauss laat weet.
"Hy is wakker en het verskriklik baie pyn, maar maak al klaar weer grappies."
Strauss, self 'n gekwalifiseerde dokter, het op Instagram geskryf dat Janse van Vuuren aan ernstige koronêre hartsiekte ly.
"Hy is reeds in kompetisie (met die res) om eerste in die waakeenheid gesond te wees," skerts sy.
"Corlé kon hom gister gou sien en ons is positief vir 'n spoedige herstel."
Corlé skryf op Instagram: "Hi almal, Marak (Janse van Vuuren se bynaam) het so 14:00 uit die teater gekom. Die dokter het my gebel en gesê alles het goed gegaan en dat hy stabiel is. Ek het hom ook 17:00 vir tien minute gesien en hy was in baie pyn, maar was darem bewus van my wat daar is. Ek weet almal se gebede is wat hom dra."
Die operasie is Woensdag in die Life Wilgers-hospitaal in Pretoria gedoen, 'n dag ná sy 34ste verjaardag. Corlé en Janse van Vuuren het drie kinders: 'n dogter, Michelé (6), en tweelingseuns, Handré en Wihan (3).
"Ek bid vir Johan se gesondheid," skryf Strauss op Instagram.
"Nie net vir vandag of vir die operasie nie, maar ook jare en jare wat voorlê. Mag hy die gelag van sy kinders geniet solank U wil, God. Ek bid vir Corlé, Michelé, Handré en Wihan. Gee hulle gemoedsrus en geloof soos kinders. Ek bid vir ons familie. Mag God ons versterk om Johan, Corlé en die kinders te ondersteun."
Johan Janse van Vuuren, sy vrou Corlé en hul kinders, Handré (3), Michelé (6) en Wihan (3).Foto: Instagram/Rolene Strauss
Voor Janse van Vuuren se operasie het hy op Facebook geskryf: "Ek chat hopelik met julle oor 'n paar dae, opgesny en gebutcher, maar gesonder as ooit."